Privat initiativ for å holde børs i Bergen var ikke noe nytt. I 1684 fikk Jørgen Thormøhlen kongelig godkjennelse til å opprette børs i Bergen, men den ble lagt ned etter kort tid. De tyske kjøpmennene fungerte lenge som børs, idet dagens priser ble slått opp i Kjøpmannsstuen. Etter at Det tyske kontor var nedlagt, holdt de bergenske kjøpmennene fra 1789 børsmøter i et skur på Bryggen. Bergens børs fikk ikke ordnede forhold før i 1813, da den private børsen reetablerte seg i Kjøpmannsstuens vinkjeller. Den private børsen i Bergen ble først oppløst av Magistraten i Bergen i mai 1837, etter anbefaling fra Finansdepartementet.